பூமியைச் சுற்றி வளிமண்டலத்தை ஆராயும் பல செயற்கைக்கோள்கள் சுற்றிக்கொண்டிருக்கின்றன. பல்வேறு உலக நாடுகளால் அனுப்பப்பட்டிருக்கும் இந்தச் செயற்கைக்கோள்கள் வளிமண்டலத்தைத் தொடர்ச்சியாக ஆராய்ந்து உடனுக்குடன் தகவல்களை அளிக்கும். அப்படி யூரோப்பியன் ஸ்பேஸ் ஏஜென்சியின் புதிய செயற்கைக்கோள் Sentinel-5P எடுத்து அனுப்பிய ஒரு புகைப்படம் இந்திய நிலப்பரப்பைச் சுற்றிலும் காணப்படும் வளிமண்டலத்தில் ஃபார்மால்டிஹைடின் அளவு அதிகரித்திருப்பதைக் காட்டுகிறது. கடந்த அக்டோபர் மாதம் விண்ணில் ஏவப்பட்ட Sentinel-5P செயற்கைக்கோள் தொடர்ச்சியாக உலகம் முழுவதும் காற்றின் தரத்தை ஆராயும் பணியில் ஈடுபட்டு வந்தது. கடந்த நான்கு மாதங்களில் சேகரிக்கப்பட்ட தரவுகளின் அடிப்படையில் தற்பொழுது இந்தப் புகைப்படம் வெளியிடப்பட்டுள்ளது. இந்தியாவின் வடமேற்குப் பகுதிகளில் இருக்கும் காற்றில் ஃபார்மால்டிஹைடின் செறிவு குறைவாகக் காணப்படுவதன் காரணம் அங்கே மக்கள் தொகையும் குறைவாகவே இருப்பதுதான். மேலும் அந்த இடங்களில் பாலைவனப் பரப்பும் அதிகம். இந்தியாவின் வேறு சில பகுதிகளிலும் ஃபார்மால்டிஹைடின் செறிவு குறைவாகக் காணப்படுகிறது.